ธุรกิจประกันเพิ่มช่วยเหลือผู้ประสบภัย
ประกันภัยเพิ่มมาตรการช่วยลูกค้า พนักงาน ตัวแทนที่ประสบภัยน้ำท่วม
26 ต.ค. 2554

ประกันภัยเพิ่มมาตรการช่วยลูกค้า พนักงาน ตัวแทนที่ประสบภัยน้ำท่วม
นายอนันต์ เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ในวันที่ 30 ต.ค.นี้ บริษัทได้จัดสถานที่ในบริเวณสำนักงานใหญ่ ถนนราชดำเนิน สำหรับลูกค้ามารับบริการตรวจเช็กสภาพรถหรือเปลี่ยนถ่ายน้ำมันเครื่องได้ และบริการตรวจสภาพฟรี
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทได้ขยายความช่วยเหลือเพิ่มเติม โดยเปิดสำนักงานสาขา 10 แห่ง ให้เป็นที่พักอาศัยชั่วคราวสำหรับลูกค้า พนักงาน และตัวแทนประกันชีวิตที่ประสบอุทกภัยในต่างจังหวัด 
นอกจากนี้ ได้เปิดสำนักงานใหญ่ที่อาคารโอเชียน ทาวเวอร์ 1 และสำนักงานสาขาอโศกและลาดพร้าวให้เป็นที่พักอาศัยชั่วคราว สำหรับพนักงานที่ประสบอุทกภัย 
นายอิกนาซิโอ อากีลาร์ ประธานเจ้าหน้าที่บริหาร บริษัท ไอเอ็นจีประกันชีวิต กล่าวว่า บริษัทออกมาตรการเร่งด่วนช่วยเหลือพนักงานและตัวแทนโดยจัดที่พักชั่วคราว จัดสรรเงินช่วยเหลือพิเศษคนละ 5,000 บาท รับผิดชอบดูแลพ่อแม่ที่เจ็บป่วยหรือเสียชีวิต และให้พนักงานหยุดงานโดยไม่ถือเป็นวันหยุด เพิ่มเติมจากที่ได้ให้ความช่วยเหลือลูกค้าไปแล้ว